Pavel : Þetta verður skrítið en skemmtilegt Reykjavíkurslagur verður í Domínos-deildinni í körfubolta í kvöld þegar KR fær Val í heimsókn . Þegar níu umferðir eru búnar er KR í fimmta sæti með 10 stig en Valur í tíunda sæti með 6 . Báðum liðum hefur gengið illa að undanförnu . Valur hefur tapað fimm leikjum í deildinni í röð og KR-ingar tveimur . KR steinlá í bikarkeppninni fyrir Grindavík í síðustu viku , tapaði þá með 29 stiga mun . Pavel Ermolinskij mætir á sinn gamla heimavöll , hvernig er tilfinningin að mæta í DHL-höllina ? „ Hún verður skrítin að labba inn á sinn gamla heimavöll , hita upp hinum megin , horfa upp í stúku og sjá öll þessi kunnuglegu andlit sem hafa hvatt mann í öll þessi ár og hvetja núna gegn mér . Það verður skrítið en skemmtilegt líka og ég hlakka til mikið til , “ sagði Pavel . Pavel vann sjö Íslandsmeistaratitla með KR og tapaði ekki rimmu í úrslitakeppni frá 2010 . Hvernig móttökur fær hann í Vesturbænum í kvöld ? „ Það verður gaman að sjá en ég á nú ekki von á öðru en að mér verði ágætlega tekið . Ég veit ekki alveg hvað ég hefði átt að gera meira þarna til þess að eiga ást þeirra skilið . Partur af mér væri líka til í að skapa smá ástand þar sem yrðu einhver illindi milli okkar . Það gerir þetta aðeins skemmtilegra að það sé smá rígur . Ég að sanna eitthvað fyrir þeim og þeir að sanna eitthvað fyrir mér . Er það kannski ekki skemmtilegra fyrir alla sem eru að horfa á þetta og okkur sjálfa sem tökum þátt í þessu ? “ En þetta er ekki svona leikur sem þú vildir bara sleppa að spila ? „ Nei , alls ekki . Ég held að staðan sé þannig núna að bæði lið þurfa sigur fyrst og fremst . Ég held að allar rómantískar hugmyndir um endurkomu og allir þeir söguþræðir sem hægt er að teikna upp gleymast um leið og leikurinn byrjar því bæði lið þurfa að vinna . “ Þið Valsmenn hafið tapað fimm leikjum í röð en ef þið vinnið KR þá eru þið aðeins einum sigri á eftir þeim . „ Það er svoleiðis . Ég held að ég verði fljótur að týna mér í leiknum og einbeita mér að sigrinum sem við þurfum nauðsynlega að ná . “ Það hefur verið vesen á KR-ingum , leikmenn meiddir . Finnur þú til með þeim ? „ Alls ekki . Ég veit að það er ekkert krísuástand þarna , það sofa allir vært á næturnar . Vissulega veit ég að þeir vilja vera á betri stað en þeir vita líka alveg að þegar til þess kemur þá verða þeir í betri aðstöðu til þess að gera tilkall til titils . Það er eitthvað sem er munurinn á Val og KR í dag . Þeir verða alltaf í þessari aðstöðu á meðan við erum að reyna að komast þangað . Við þurfum á þessum sigri að halda til þess að komast upp töfluna og byggja upp sjálfstraust á meðan þeir geta bara slakað á þangað til að kemur að stóru stundinni í vor . “ Philip Alawoya hefur spilað tvo síðustu leiki með Valsmönnum , hann var stigahæstur í síðasta leik í tapi gegn Þór . Þá skoraði hann 24 stig og tók 10 fráköst . Líkt og Pavel lék hann einnig með KR . „ Það verður spennandi að mæta í DHL-höllina . Ég hef ekki komið þarna í tvö ár en á marga góða vini í liðinu . Þetta verður án efa mikil barátta og við eigum engan valkost annan en að berjast , “ sagði Alawoya . Valsmönnum hefur ekki gengið vel í vetur , fimm tapleikir í röð en það sama á við um KR , þeir hafa tapað síðustu leikjum . „ Öll lið lenda í erfiðleikum en svo lengi sem þú ert tilbúinn að berjast á æfingum og færa það inn í leikinn þá er alltaf möguleiki á því að vinna . “ Alawoya er sannfærður um að Valur geti unnið leikinn . Valur þarf að skora fleiri stig , það er ekki flóknara en það . Leikurinn byrjar klukkan 19.15 og er sýndur á Sport 3 . Klippa : Pavel um heimkomuna í Vesturbæinn Athugið .